Notting Hill

《Notting Hill》係1999年5月21號上映嗰一部英國浪漫喜劇電影，係嘚倫敦嗰羅町侯（Notting Hill）拍嗰。佢嗰劇編係Richard Curtis，製片係Duncan Kenworthy，導演係Roger Michell，主演係Hugh Grant、Julia Roberts、Rhys Ifans、Emma Chambers、Tim McInnerny、Gina McKee跟到Hugh Bonneville。

箇部電影得到蠻多嗰好評，係英國電影史上最賣座嗰發行影片。佢贏得英國影視藝術學院獎（BAFTA）、英國喜劇獎（British Comedy Awards）、英國音樂獎（Brit Awards）等等。

 戲文劇情 
威廉·舍科（William Thacker，Hugh Grant飾），「威」（Will）嘚羅町侯有間自簡嗰特賣旅遊書籍嗰鋪子。佢冇幾久處理正同得佢老婆離婚嗰箇腳事，因為佢老婆跟得隻長得好似Harrison Ford嗰人走吥哩。箇下，威廉同得一隻威爾士嗰怪人史拜可（Spike，Rhys Ifans飾）分租嘚一棟屋。

有日，美國好萊塢女明星安娜·斯葛（Anna Scott，Julia Roberts飾）來佢嗰店鋪買書，兩隻人咁逢得面。冇下子，箇對人嘚街上又逢過一次湊，但威廉竳翻吥安娜手裡嗰桔子水，兩隻人嗰衣裳拕湛厊厏哩。威廉邀請安娜到佢對街嗰屋裡頭換衣裳，安娜應哩佢。換正衣裳後，安娜嘚臨走嗰時間凍哩威廉嗰嘴，兩隻人嗰浪漫關係咁就開始哩。

幾日過後，威廉問史拜可收到什哩信息過啵，一徑冇什哩記性又寫不得字嗰史拜可想吥半日，末後想起有隻叫安娜嗰美國女崽子，但佢不叫自簡做「Anna」，而係叫「Flintstone」，住嘚理茲酒店，哈叫威廉去佢許裡走門。威廉到酒店嗰時間將好有場記者會，威廉拕誤認為係記者，咁拕准許入場。末後佢拕逼得採訪安娜嗰新電影《Helix》，但佢根本冇看過。箇場危機過身後，威廉邀請安娜一下去佢妹子幾日後嗰生日宴會。

嘚馬庫斯（Max，Tim McInnerny飾）同得北娜（Bella，Gina McKee飾）嗰屋裡，安娜覺得威廉嗰朋友好似屋裡人樣嗰。末後箇對人偷偷子翻進一家私人庭院。接得嗰幾日佢俚一下去影院、一下去餐館。等得安娜叫威廉去佢酒店房間嗰時間，撞到安娜嗰男朋友捷胡·景（Jeff King，Alec Baldwin飾）。安娜裝假子好歡喜相到佢，咁威廉就裝假子係房間服務生。等捷胡離開房間之後，安娜同得威廉陪失禮，因為佢以為佢俚早捖吥哩。箇時間威廉覺得自簡應該轉身走人。

冇下子，安娜跟得捷胡咄真分手哩。安娜來歸威廉嗰屋裡，準備住落來，箇時間佢也因為滴子豔照醜聞不得不尋隻場化密起來。箇對人頭一到睏嘚一齊。第日清早，威廉拕屋裡門口嗰大批記者拕嚇得哩，箇都係史拜可頭夜嘚酒吧亂嚼舞得。安娜覺得威廉背叛哩佢，故係咁走哩，威廉也決定誺記箇段情，儘管冇幾成功。

一年過後，安娜為得拍場Henry James嗰電影來歸倫敦，箇也係威廉先頭建議佢嗰。威廉來到片場，安娜邀佢徛嘚邊上相。無意中威廉通過電影聲控系統聽到安娜同得另一隻演員嗰對話，安娜話佢跟得威廉之間嗰關係冇幾熟，威廉拕氣得離開。第日，安娜又來威廉嗰書鋪，想兩隻人重歸於好，但傷心嗰威廉斷哩佢箇隻想頭。咁安娜留得威廉一樣禮物後就走哩，禮物末後拕拆開，係Marc Chagall嗰真跡《La Mariée》，箇係因為先頭安娜嘚威廉屋裡相過箇幅畫。

威廉尋來滴子朋友談詑，佢俚都支持佢同得安娜斷吥去。一徑等到史拜可來，當場罵威廉係隻「偗卵」（daft prick）。威廉仰上著醒，曉得自簡哩一生至大嗰犯錯。箇幫子人坐嘚馬庫斯嗰車子裡頭堪垃哩搔安娜。等到哩安娜嗰記者會現場，威廉𠱽得安娜留嘚倫敦陪佢。末底督，箇對人結正婚，電影最末嗰鏡頭係安娜駄哩肚，坐嘚一隻公園椅子上陪得威廉。

 演員一覽 

 Julia Roberts 演 Anna Scott：一隻好萊塢嗰電影明星，佢嘚威廉嗰書鋪裡頭同佢逢面。Julia Roberts拕覺得係箇隻角色唯一嗰人選，但先頭Roger Michell、Duncan Kenworthy冇想到佢會接手。Roberts嗰經理人話得Roberts聽，箇係佢相過最浪漫嗰喜劇。等Roberts讀過後，話佢自簡肯定要接下來。
 Hugh Grant 演 William "Will" Thacker：羅町侯嗰間書鋪嗰老闆，將腳離嗰婚。揀Hugh Grant演箇隻角色係所有人同意嗰，因為佢俚覺得Grant同得編劇Richard Curtis之間有種「命裡註定嗰『作者-演員』嗰姻緣」（writer/actor marriage made in heaven）。Michell話Grant演Curtis嗰作品要結棍過任何人、Curtis寫Grant嗰角色也要結棍過任何人，Grant係唯一一隻得完美表現Curtis嗰文字嗰演員。
 Emma Chambers 演 Honey Thacker：威廉嗰細妹、安娜嗰影迷。末後佢嫁得佢兄嗰室友史拜可。
 Hugh Bonneville 演 Bernie：一個冇出路嗰股票經紀人、威廉嗰朋友。聚會嗰時間佢冇一眼相出安娜嗰身份，私底哩話到電影產業嗰低報酬，接得問安娜最末部電影賺得嗰錢。
 Rhys Ifans 演 Spike：威爾士人、威廉嗰怪物室友，佢眠夢成為一隻藝術家。末後佢娶進威廉嗰妹子Honey Thacker。威廉形容佢係「世界頭上最偗嗰人，再偗過一倍湊」。
 Tim McInnerny 演 Max：威廉嗰摯友，威廉時常同佢佮嘚一齊。佢跟到Bella備辦哩Honey嗰生日聚會。
 Gina McKee 演 Bella：一個半身不遂嗰律師，威廉嗰舊女友。先頭佢嫁得Max。威廉話佢係一生愛過嗰兩隻女人之一。
 James Dreyfus 演 Martin：威廉嗰書店裡頭冇路用嗰助理。

別嗰角色
 Richard McCabe 演 Tony：不跑火嗰飯鋪老闆，主角都到佢許首碰面。
 Omid Djalili嘚鏡頭嗰頭幾分鐘演隻銷售員。
 Dylan Moran 演 Rufus：到Will書鋪偷書嗰賊。佢拕錄像攝到搦書弆到褲子內裡，但佢哈自簡係冤枉嗰，末後，佢又問Anna要電話號碼。
 Alec Baldwin 演 Jeff King：Anna嗰男朋友。
 Sanjeev Bhaskar：Anna同得Will到餐館喫飯嗰時間撞得佢評論嘚電影，佢聲氣又大話事又無聊。
 Emily Mortimer 演 “Perfect Girl”：佢暗戀嘚Will。
 John Shrapnel 演Anna嘚英國嗰經紀人。

 拍攝製作 
「有時間我想曉得，若係我出現嘚我隻隻禮拜都會去喫飯嗰朋友屋裡，逢到世界頭上最出名嗰人，或係瑪當娜或係別人，箇會啷樣。全部都源自箇隻想法。我嗰朋友會啷反應？有人會裝假鎮定啵？飯會喫得啷樣？事後佢會啷跟汝解釋？」 — Richard Curtis

Richard Curtis係夜裡睏嘚床上想出箇部電影嗰。佢話佢起先嗰設想係「一隻好平常嗰人出門難以相信嗰逢到一隻名人，同得咁佢俚拕影響到嗰生活」。Mike Newell拕請來做導演但佢冇答應，不過佢也話自簡不後悔，儘管箇係商業上嗰一隻過錯。製片人Duncan Kenworthy末後尋到Roger Michell，佢話「尋一隻好似Roger嗰導演，就好似尋到隻隻角色都合嗰演員樣艱難。Roger非常出眾。」

Curtis揀Notting Hill做拍攝地點係因為佢住過許首，也瞭解箇隻場化，佢話「Notting Hill係隻熔爐，係拍電影嗰上好所在。」但箇舞得製片商面對一隻人口稠密嗰地區，Kenworthy話「早先我俚想起一隻大型戶外棚，咁我俚就得控制場面，因為我俚怫出現嘚大街上嗰Roberts靠Grant會吸引幾千隻圍觀者。」末後，佢俚哈係搉定到街上拍。Michell也愅「拍攝嗰頭日Hugh靠Julia一出現嘚Portobello路上，就會舞得交通堵塞，我俚也會拕幾千隻人、狗仔隊圍到，舞得電影拍不正。」地面保安人員全力防止箇隻場面，同時佢俚哈要應對當地嗰居民因為電影拍攝而變得「異常興奮」。電影取點嗰負責人Sue Quinn話保證電影得以拍攝係隻龐大嗰任務。Quinn同得佢嗰團隊拕逼得寫信到住地嗰幾千隻居民，保證會酬謝每隻人。

「我俚逢到嗰主要問題係電影攝製嗰規模。我俚不係簡單一拍就得罷身。堪垃哩都係我俚嗰人。到倫敦嗰街頭拍電影要對面衛生、安全等問題。冇什哩道路封鎖。好得有警察靠市政嗰通力配合，佢俚樂意相到我俚嗰努力會宣傳到箇隻地區。」 — Sue Quinn

製作設計人Stuart Craig樂意拍一部當代電影，佢話「我俚面對嗰係街道上幾千隻人，有商家、店家、住家，舞得場面非常複雜。」1998年4月17號電影開始到西倫敦同得Shepperton工作室拍攝。Will嗰書鋪位嘚Portobello路，也係電影嗰主要場景地之一。Notting Hill嗰別嗰拍攝地點包括Westbourne Park路、Golborne路、Landsdowne路跟到Coronet電影院。Will嗰屋位嘚Westbourne Park路280號，係Richard Curtis嗰產業，入口嗰後背係間大屋，電影裡頭嗰套間係工作室起出來嗰。許隻藍門也拕拍賣做慈善哩，而今嗰門係烏嗰。到Notting Hill拍吥六個禮拜後，攝製組轉到Ritz酒店（只得夜裡拍攝）、Savoy酒店、Nobu酒家、Hempel酒店嗰禪園（Zen Garden）同得Kenwood屋。督尾嗰一隻場景係一部電影嗰首映式，箇有滴艱難，Michell想拍Leicester廣場，但拕拒絕哩，因為警察因為Leonardo DiCaprio嗰一場首映式出哩滴子落殼，就怫共樣嗰事出現嘚箇隻首映式。經過一次衛生安全排練，攝製組拕允許到24個鐘頭之內起正、拍了箇隻場景。室內場景係最末嘚Shepperton工作室拍嗰。電影嗰最末剪輯係3.5鐘頭箇久，發行嗰時間拕編輯到90分鐘。

電影有隻主題係Marc Chagall嗰1950年嗰畫《La Mariée》。Anna嘚William嗰屋裡相到箇幅畫嗰印刷版，末後就搦原版送得佢。Michell跟《娛樂週報》（Entertainment Weekly）話揀箇幅畫係因為Curtis好作興Chagall嗰作品，《La Mariée》話嗰也係對失吥嗰東西嗰哀傷。製片人為得電影舞哩隻複製品，但箇要得到畫主同得「設計靠藝術版權協會」（Design and Artists Copyright Society）嗰許可。末後，Kenworthy話「我俚決定毀吥佢。因為著得我俚嗰畫靚傷哩，佢會得會流進市場、舞出禍端。」有人估測原畫抵得50到100萬美金。

 電影配樂 

電影嗰配樂係Trevor Jones舞嗰。有隻把子歌係別嗰藝術家嗰創作，好似Elvis Costello翻唱Charles Aznavour嗰《She》、Shania Twain重編嗰《You've Got A Way》同得Ronan Keating特製翻唱歌《When You Say Nothing at All》，箇首歌哈得過英國銷量頭名。Will行嘚Portobello路上播嗰係Bill Withers嗰《Ain't No Sunshine》。Tony嗰飯鋪關張許夜，佢靠Max彈嗰係鋼琴版嗰《Blue Moon》。起頭，Charles Aznavour版本嗰《She》係拕用嘚電影裡頭嗰，但美國觀眾測試對箇冇什哩反響，故係Richard Curtis請來Costello翻唱箇首歌。除吥美國，電影別嗰放映都含得箇兩隻版本，原聲帶也由Island Records發行。

曲目：
 Another Level嗰《From the Heart》
 Ronan Keating嗰《When You Say Nothing at All》
 Elvis Costello嗰《She》
 Charles Aznavour嗰《She》
 Al Green嗰《How Can You Mend a Broken Heart?》
 Texas嗰《In Our Lifetime》
 98 Degrees嗰《I Do》
 Pulp嗰《Born to Cry》
 Lighthouse Family嗰《Ain't No Sunshine》
 Shania Twain嗰《You've Got a Way》
 Spencer Davis Group嗰《Gimme Some Lovin》
 Trevor Jones嗰《Will and Anna》
 Trevor Jones嗰《Notting Hill》
 Bill Withers嗰《Ain't No Sunshine》

 電影發行 
 評介 
對箇部電影嗰評介大部分係正面嗰，爛番茄網站嗰評分係82%嗰「公認嗰新鮮」（Certified Fresh）《綜藝》（Variety）嗰Derek Elley搦哩隻總體正面評價，話箇部電影樸實、偗偗子，多哩10分鐘有滴長，依架構、基調來話明顯不係《Four Weddings and a Funeral》嗰續集。《激情評介》（Cranky Critic）話佢「咄真好看得會死」，係部「完美嗰約會電影」。《硝酸鹽》（Nitrate）話佢新奇、明快、新鮮跟到多變，有值得珍愛、紀念嗰橋段、人物。John J. Puccio看完電影嗰DVD過後話佢「係隻童話，作者Richard Curtis曉得大眾有幾歡喜童話故事」，係部「馨甜嗰電影」。《華盛頓郵報》嗰Desson Howe對電影嗰評介非常正面，特別表揚Rhys Ifans演嗰Spike。James Sanford搦哩三隻半個星到箇部電影，「話Curtis嗰對話會得比別嗰時間打晃嗰情節要大聲，但電影嗰頭一隻鐘頭係咁咀（zê）咁滑稽，話佢盈下嗰部分冇幾好子會顯得有滴嗇。」《喵喔嘰前哨雜誌》（Milwaukee Journal Sentinel）嗰Sue Pierman話箇部電影「精靈、滑稽、浪漫，喔，哈舞得人想到《Four Weddings and a Funeral》」，但佢「咁合人意，不愅人話。」Roger Ebert表揚箇部電影，話佢「情節明快、對話機智，主角也好愛人。」Kenneth Turan觀後感相當良好，話「電影嗰浪漫中心不拕毛病影響」。CNN嗰評論員Paul Clinton話電影係「亂象裡頭關於愛嗰、滑稽又溫馨嗰少數電影之一。」

《Needcoffee.com》嗰Widgett Wallsn搦哩三隻半杯咖啡到箇部電影，話佢嗰幽默「拯救哩電影嗰完全平庸、不足嗰督尾」，哈批評哩電影嗰音效。Dennis Schwartz嗰「C－」負面評介話箇部電影根本係「十足嗰偗話」。有人話箇部電影展示哩「不合實際、人為溫馨嗰倫敦生活同得英國怪癖」。
 排行 
《Notting Hill》係英國電影學院依得英國電影接受度嗰標準排嗰「世上頭一百名電影」嗰第95名。

 票房 
1999年4月27號，《Notting Hill》到Leicester廣場嗰Odeon電影院舉行首映式。佢嗰英國本土票房收入達$116,089,678，全球收入達$363,889,678。開映週末佢賺得$0.27億嗰收入，打破美國浪漫喜劇片嗰相關紀錄， 第個禮拜佢接得賺到$0.15億，末後開始滑落。播映一個月之後，佢嗰首映週嗰票房紀錄拕女主角Roberts嗰別部電影《Runaway Bride》打破。佢係1999年第六高票房收入嗰電影，也係到2007年4月為止，史上最高票房收入電影嗰104名。許時間，佢一徑係英國嗰最高收入電影。

 獎項 
《Notting Hill》贏得2000年嗰英國電影靠電視藝術學院獎（BAFTA）嗰最受觀眾歡迎獎（Audience Award for Most Popular Film），也獲得英國年度傑出電影嗰Alexander Korda獎、最佳男配角（Rhys Ifans）嗰提名。佢哈贏得英國喜劇片獎（British Comedy Awards）嗰最佳喜劇片電影。跟到英國音樂獎（Brit Awards）嗰最佳音效獎。接到佢也獲得帝國獎（Empire Awards）嗰最佳英國電影、最佳英國導演（Roger Michell）、最佳英國男演員（Hugh Grant）。末後，電影也得到金球獎嗰三隻提名：最佳「喜劇片－音樂片」電影、最佳男「喜劇片－音樂片」電影演員（Hugh Grant）同到最佳女「喜劇片－音樂片」電影演員（Julia Roberts）。

 參考資料 

Category:英國嗰電影